Primăria Ploiești a anunțat noi restricții de trafic pe durata lucrărilor de asfaltare de pe Bulevardul Independenței. Circulația rutieră va fi închisă pe mai multe străzi din municipiu. Traficul rutier va fi, totodată, restricționat, săptămâna viitoare, pe două benzi pe anumite tronsoane pe Bulevardul Independenței.
Primăria Ploiești a anunțat, vineri, că vor fi instituite noi restricții de circulație în Ploiești. Comisia Municipală pentru Transport și Siguranța Circulației a avizat restricționarea, respectiv închiderea traficului în vederea realizării lucrărilor pe Bulevardul Independenței, după cum urmează:
- restricționare trafic, în data de 01.04.2024, în zona alveolelor de la Rondul 1, la intersecția străzilor Ana Ipătescu, Mihai Eminescu, Nicolae Iorga, Anul 1848 și Ivan Vladimirovici Miciurin cu Bulevardul Independenței, în vederea executării lucrărilor pregătitoare (curățare capace cămine utilități, tăiere și pregătire muchii);
- închidere circulație în data de 02.04.2024 a străzilor Ana Ipătescu (porțiunea dintre Bobâlna și Bulevardul Independenței), Mihai Eminescu (porţiunea dintre strada Ana Ipătescu şi strada Traian Vuia), Nicolae Iorga (porțiunea dintre B. P. Hașdeu și Bulevardul Independenței), Anul 1848 și I. V. Miciurin, pentru turnarea îmbrăcăminții asfaltice pe cele două alveole;
- restricționare trafic pe două benzi, începând cu data de 03.04.2024, până pe 07.04.2024, pe Bulevardul Independenței, porțiunea dintre statuia lui Radu Stanian și The New London, pentru turnarea îmbrăcăminții asfaltice.
Pentru deplasarea către Spitalul de Pediatrie Ploieşti se poate utiliza următoarea rută ocolitoare:
- Centrul municipiului Ploieşti – B-dul Independenţei – strada Bobâlna – str. Traian Vuia (rondul 2) – strada Mihai Eminescu.
Municipalitatea mulțumește conducătorilor auto pentru înțelegere și le recomandă să utilizeze rute ocolitoare, în contextul acestor restricționări rutiere.
Primăria Ploiești a anunțat că, începând cu data de 29 martie 2024, au fost reluate lucrările de asfaltare a Bulevardului Independenţei – tronson cuprins între sensul giratoriu Gara de Sud – strada Gh. Lazăr.